Predlog UREDBA SVETA o razdelitvi ribolovnih možnosti v skladu s Protokolom, dogovorjenim med Evropsko unijo in Republiko Madagaskar, ki določa ribolovne možnosti in finančni prispevek iz Sporazuma o partnerstvu v ribiškem sektorju, ki se uporablja med pogodbenicama /* COM/2012/0519 final - 2012/0248 (NLE) */





OBRAZLOŽITVENI MEMORANDUM 1. OZADJE PREDLOGA Evropska komisija je na podlagi pooblastila, ki ji ga je podelil Svet[1], z Republiko Madagaskar izvedla pogajanja za obnovo Protokola k Sporazumu o partnerstvu v ribiškem sektorju med Evropsko skupnostjo in Republiko Madagaskar. Po zaključku pogajanj je bil 10. maja 2012 parafiran nov protokol. Novi protokol zajema obdobje dveh let od dneva podpisa. Protokol zlasti določa ribolovne možnosti za 96 plovil, in sicer za: 40 plovil za ribolov tunov s potegalkami; 34 plovil s površinskimi parangali z nosilnostjo nad 100 BT; 22 plovil s površinskimi parangali z nosilnostjo pod 100 BT; Treba je opredeliti način razdeljevanja teh ribolovnih možnosti med države članice. Komisija na podlagi tega predlaga, da Svet sprejme to uredbo. 2. REZULTATI POSVETOVANJ Z ZAINTERESIRANIMI STRANMI IN OCENA UČINKA Posvetovanje z državami članicami je bilo izvedeno pred izvedbo pogajanj v okviru delovne skupine Sveta za ribištvo in v okviru strokovnih srečanj. Posvetovanja so se zaključila s sklepom, da je ohranitev protokola o ribolovnih dejavnostih z Madagaskarjem koristna. Poleg tega se je Komisija med drugim oprla na rezultate naknadne ocene zunanjih neodvisnih strokovnjakov, ki je bila zaključena novembra 2011. 3. PRAVNI ELEMENTI PREDLOGA Novi protokol k Sporazumu o partnerstvu je bil predložen Svetu v odobritev podpisa in začasne uporabe. Poleg tega je bil predložen Svetu in Parlamentu z namenom, da se sklene. 2012/0248 (NLE) Predlog UREDBA SVETA o razdelitvi ribolovnih možnosti v skladu s Protokolom, dogovorjenim med Evropsko unijo in Republiko Madagaskar, ki določa ribolovne možnosti in finančni prispevek iz Sporazuma o partnerstvu v ribiškem sektorju, ki se uporablja med pogodbenicama SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 43(3) Pogodbe, ob upoštevanju predloga Evropske komisije, ob upoštevanju naslednjega: (1) Svet je 15. novembra 2007 sprejel Uredbo (ES) št. 31/2008 o sklenitvi sporazuma o partnerstvu v ribiškem sektorju med Evropsko skupnostjo in Republiko Madagaskar (v nadaljnjem besedilu: sporazum o partnerstvu). (2) Dne 10. maja 2012 je bil parafiran nov protokol k sporazumu o partnerstvu (v nadaljnjem besedilu: novi protokol). Novi protokol za plovila Unije določa ribolovne možnosti v vodah, v katerih Madagaskar izvaja svojo suverenost oziroma jurisdikcijo na področju ribištva. (3) Svet je […] sprejel Sklep št. .../2012/EU[2] o podpisu in začasni uporabi novega protokola. (4) Treba bi bilo opredeliti način razdeljevanja ribolovnih možnosti med države članice za obdobje uporabe novega protokola. (5) Če je očitno, da ribolovne možnosti, ki so bile dodeljene Uniji na podlagi novega protokola, niso v celoti uporabljene, Komisija v skladu s členom 10(1) Uredbe Sveta (ES) št. 1006/2008 z dne 29. septembra 2008 o dovoljenjih za ribolovne dejavnosti ribiških plovil Skupnosti zunaj voda Skupnosti in dostopu plovil tretjih držav do voda Skupnosti[3] o tem obvesti zadevne države članice. Če odgovor ni prejet v roku, ki ga določi Svet, to pomeni potrditev, da plovila zadevne države članice v danem obdobju ne bodo v celoti izkoristila svojih ribolovnih možnosti. Treba bi bilo določit navedeni rok. (6) Ker sedanji protokol preneha veljati 31. decembra 2012, se mora ta uredba uporabljati od dneva podpisa novega protokola – SPREJEL NASLEDNJO UREDBO: Člen 1 1. Ribolovne možnosti, določene s Protokolom, dogovorjenim med Evropsko unijo in Republiko Madagaskar, ki določa ribolovne možnosti in finančni prispevek iz sporazuma o partnerstvu v ribiškem sektorju, ki se uporablja med pogodbenicama (v nadaljnjem besedilu: protokol), se med države članice razdelijo na naslednji način: Vrsta ladje || Država članica || Ribolovne možnosti Plovila s potegalkami || Španija || 21 Francija || 18 Italija || 1 plovila s potegalkami skupaj || 40 Plovila s površinskimi parangali z nosilnostjo nad 100 BT || Španija || 17 Francija || 9 Portugalska || 5 Združeno kraljestvo || 3 plovila s površinskimi parangali > 100 BT skupaj || 34 Plovila s površinskimi parangali z nosilnostjo do vključno 100 BT || Francija || 22 plovila s površinskimi parangali </= 100 BT skupaj || 22 2. Uredba (ES) št. 1006/2008 se uporablja brez poseganja v sporazum o partnerstvu v ribiškem sektorju med Evropsko unijo in Republiko Madagaskar. 3. Če zahtevki za dovoljenja za ribolov držav članic iz odstavka 1 ne izčrpajo vseh ribolovnih možnosti, ki jih določa protokol, Komisija v skladu s členom 10 Uredbe (ES) št. 1006/2008 upošteva zahtevke za dovoljenja za ribolov katere koli druge države članice. 4. Države članice morajo v desetih delovnih dneh od dneva, ko jim Komisija sporoči, da ribolovne možnosti niso izčrpane, potrditi, da ribolovnih možnosti, odobrenih s sporazumom, iz člena 10(1) Uredbe (ES) št. 1006/2008, ne izkoriščajo v celoti. Člen 2 Ta uredba začne veljati dan po objavi v Uradnem listu Evropske unije. Uporablja se od datuma podpisa novega protokola, vendar ne pred 1. januarjem 2013. Ta uredba je v celoti zavezujoča in se neposredno uporablja v vseh državah članicah. V Bruslju, Za Svet Predsednik [1] Svet za splošne zadeve ga je sprejel 24. aprila 2012. [2] UL C …*. [3] UL L 286, 29.10.2008, str. 33.